Pročko, Jozef, poslanec NR SR (2022-10-18):
Milé kolegyne, milí kolegovia, začnem tým, čo povedal pápež. Pápež povedal, že homosexuáli sú Božie deti. Pápež podporil partnerstvá homosexuálov. Povedal to pápež, najvyššia hlava cirkvi na zemi. Zastupuje Boha. Nie toho Boha, ktorého majú v názve fašisti z ĽSNS, ktorí tvrdia „Za Boha a za národ“, ale Boha, v ktorého verím aj ja. Či je to svetlo, či je to energia, či je to dobro, ja verím v Boha a verím, že pápež to myslel úprimne. Aj ja podporujem registrované partnerstvá, ale takisto podporujem aj pomoc tehotným ženám. Ja podporujem pomoc pre ľudí. Ja nerozdeľujem ľudí na konzervatívcov, na liberálov, na homosexuálov. Rozdeľujem ľudí na dobrých a zlých. Vraždil zlý človek. Ale toho človeka niekto vychovával a vraždil mladý človek. Ja keď som si pozrel stránku jeho otca, mňa zamrazilo. Toľko nenávisti, ktorú som tam našiel, ktorú, nechcem sa hrať na niekoho, kto to vie, ale ktorú určite ten mladý chlapec doma zažíval. Táto výchova nebola dobrá. Nechcem súdiť jeho rodinu, ale opakujem, keď som si pozrel to, čo mal tento chlapec doma, čo čítal od svojho otca, tak to bola čistá katastrofa. Každý normálny človek odsudzuje akúkoľvek vraždu. Nepoznám jedného človeka u nás v OĽANO, ktorí by to neurobil, a zhodli sme sa naozaj na tom, že toto je ohavný čin. Len tak, ako pápež povedal, že sú to Božie deti, tak v našej spoločnosti táto tolerancia nie je. Počas svojho vystúpenia a v televízií a pôsobenia v médiách a v šoubiznise som zažil stovky, stovky homosexuálov. A prístup k nim naozaj z verejnosti, zo strany verejnosti nebol, nechcem povedať, že dobrý, ale naozaj to, čo tu povedal kolega Taraba o nich, kolega Kuffa, tak to je presne to. Ja ich nepovažujem za chorých ľudí, ja ich nepovažujem za ľudí, ktorí by mali byť liečení. Jednoducho je to inakosť svojím spôsobom. A to že miluje muž muža a žena ženu, no nech sa páči. No nech sa páči. Ale zase na druhej strane musím povedať, že ja som za to, aby muž, teda manžel bol muž a manželka bola žena. Takisto otec nech je muž, aj matka nech je žena. Ale nemám problém, nech homosexuálne páry tvoria páry, nech sa registrujú. A nech majú úctu. Túto úctu stratili, a preto sa tu stalo to, čo sa stalo. Nie tu, extrémista odsúdený, už ste to počuli, naozaj človek, ktorý, ktorý v mladosti bol pri tých, ktorí hádzali kamene, ktorý sa vyhrážal smrťou ľuďom. Myslíte si, že keď sa fašista oblečie do obleku, tak sa z neho stane slušný človek? Presviedčal nás tu tento fašista a extrémista nás presviedčal o tom, že my sme zodpovední za úmrtie nejakého chlapca, ktorého lekárka nevyšetrila. A opäť používa tú propagandistickú, fašistickú ideologickú propagandu, kedy používa: „a čo hen, ty zmija,“ to je to, že my sme vlastne zavraždili toho chlapca. Tancuje na hrobe toho chlapca. Presviedčal nás tento fašista a extrémista o tom, že vlastne to majú americké nejaké nacistické weby na svedomí, že tento mladý muž sa takto zradikalizoval. Že tento mladý muž išiel a zastrelil dvoch mladých ľudí pre ich orientáciu. Už tu dnes aj zaznelo, že naozaj to nebola len nenávisť voči tejto komunite, ale on nenávidel Rómov, nenávidel, nenávidel Židov a v hľadáčiku mal ako prvého toho Eduarda Hegera. A ja si myslím, že išiel preto tam, lebo to bol, ľahší cieľ boli títo, títo nevinní dvaja mladí chalani. Mazurek rozprával o tom, že za túto vraždu sú zodpovední nejakí neonacisti z Ameriky. Choďte sa pozrieť na jeho stránku. Choďte sa pozrieť na Sujovu stránku. Choďte sa pozrieť na Kočišovu stránku, na Tarabovu stránku. Choďte sa pozrieť, koľko nenávisti títo ľudia, ľudia šíria. Ja som tu už raz vystupoval a hovoril som o tom, čo robí Milan Mazurek, ako zostrihá moje video, ako prehodí slová, dodá tam veci z minulosti a urobí zo mňa psychopata. Píše tam v tom videu, že som mentálne postihnutý, že som blázon, že som zlodej, že kradnem. Toto o mne napíše na svojej, na svojom facebooku Milan Mazurek. A desaťtisíce komentárov. Viete, aké sú? „Pročko, Mazurekovi nesiahaš ani po päty. Zaslúžiš si obesiť na najbližší strom. Pročko, išiel si do verejného života kradnúť, tebe by sa mal generálny prokurátor pozrieť na prsty. A keď ťa zatvoria, tak sa teš. Skončíš ako Lučanský, nájdeme si ťa. Dám alebo prispejem na benzín a zápalky pre idiota Pročka a prídem aj natočiť túto fakľu z olajna. Ty psychopat, Jožko, za teba sa musí rodina hanbiť, ale ak sú ako ty, určite skočia ako ty a skrývajte sa ako potkany. Ty skrachovaný hajzel, Pročko, teba keď stretnem na ulici, tak ti ukážem, čo je to strach. Pročko sa bojí o svoju rodinu, má prečo. On vie, čo jeho rodinu stihne. Miro Suja, veď ty mu tam rozbi hlavu tomu debilovi z Haliča. Alebo keď príde do Detvy, vieme, kde ho zakopať.“ (Reakcia z pléna.) Toto má Mazurek, Milan Mazurek na svojom facebooku. Toto, takto sa vyhrážajú na jeho facebooku ľudia, takýmto spôsobom. A keď si pozriete jeho príspevky o LGBT, tak vám napí... poviem vám len jeden jediný. K homosexuálom mu tam napísali príspevok: „Rezať ich ako svine.“ Toto je Mazurek, ktorý vás tu všetkých presviedča o tom, že za toto je zodpovedný nejaký americký nacistický web. Ja neverím, že, pán Kuffa, vy ste, vy ako veriaci človek, ktorý veríte v Boha, vám toto neprekáža? Miluj blížneho svojho a seba samého. (Reakcia z pléna.) Ja s vami nediskutujem. Ja s vami nediskutujem. (Reakcia z pléna.) Prepáčte, myslíte si, že toto je to, čo majú šíriť tí, ktorí sa skrývajú za Boha? Áno, aj my sme zodpovední a ja som hlboko presvedčený, že naozaj tá naša latentná tolerancia týchto fašistických netvorov je tiež príčinou toho, že sa tu stalo to, čo sa stalo. A preto prosím všetkých bez rozdielu, či ste v koalícií, či ste v opozícií, všetci vy, ktorí či už veríte v Boha, či neveríte v Boha, všetci vy, prosím vás, naozaj tolerujme, tolerujme, keď má niekto inú orientáciu. Tolerujme, keď je niekto Róm, keď je Žid, tolerujme. A týmto ľuďom dávajme také podmienky, ako majú iní ľudia u nás na Slovensku. Ďakujem. (Potlesk.)